
Govor predsednice Republike Slovenije dr. Nataše Pirc Musar
ob 50-letnici Društva kmetic Brežice in 20-letnici ocenjevanja bizeljskega ajdovega kolača

Brežice, 25. oktober

									    Velja govorjena beseda.


Spoštovana predsednica in članice Društva kmetic Brežice,
spoštovani gospod župan,
cenjeni gostje,
vedno sem vesela povabil na srečanja, na katerih se prepletajo ljudje, domače zgodbe in vrednote, ki nas povezujejo.

Danes praznujemo dva pomembna jubileja: petdeset let neprekinjenega delovanja Društva kmetic Brežice in dvajset let ocenjevanja ter razstave tradicionalnega bizeljskega ajdovega kolača. Oba pričata o spoštovanju do domačega okolja in prizadevanjih, da ohranimo tisto, kar so nam zapustili naši predniki.

Bizeljski ajdov kolač je veliko več kot značilna jed teh krajev. V njem se odražajo način življenja, delo in običaji ljudi, ki so skozi generacije ustvarjali podobo tega prostora. Dvajsetletna tradicija ocenjevanja in razstave je lep dokaz, da ta kulinarična posebnost ni ostala le spomin na preteklost, temveč je še vedno del našega vsakdana.

Pomembno priznanje sta tudi vpisa priprave pletenic leta 2024 in priprave bizeljskega ajdovega kolača leta 2025 v Register nesnovne kulturne dediščine Republike Slovenije. Z njima je bila potrjena vrednost spretnosti in postopkov, ki so se ohranjali in izpopolnjevali skozi čas.

Ajdov kolač pa ima zame tudi posebno osebno vrednost. Peče ga namreč tudi moja mama, ki izhaja iz teh krajev. Zato me nanj ne vežejo le spomini na značilne okuse, temveč tudi družinska zgodba in občutek domačnosti, ki ga človek nosi s seboj, kamor koli gre.

Danes bomo razglasili najboljši kolač, toda največji uspeh bo, če bo zanimanje zanj spodbudilo tudi mlajše, da se naučijo njegove priprave in ga bodo nekoč pripravljali sami.

Drage članice Društva kmetic Brežice, vaših petdeset let delovanja je dokaz, koliko je mogoče doseči z vztrajnostjo, sodelovanjem in dobro voljo. S svojim delom ne skrbite le za ohranjanje kulinaričnih posebnosti in domačih spretnosti, temveč pomembno prispevate tudi k družabnemu življenju na podeželju. Za vse to, vam izrekam iskreno priznanje in zahvalo.

Naj bo današnja prireditev poklon vsem ženskam, ki so s svojim delom in znanjem soustvarjale bogastvo naših krajev, ter spodbuda tistim, ki bodo to poslanstvo nadaljevale.

Iskrene čestitke ob obeh jubilejih in lepo praznovanje!

Clovekovo dostojanstvo v nas, dostojanstvo za vse, dostojanstvo okolju, ki nas obdaja.

